CELEX: 52007XG1221(01)
Language: ro
Date: 2007-05-24
Title: Concluziile Consiliului din 24 mai 2007 privind contribuția sectoarelor culturii și creației la îndeplinirea obiectivelor de la Lisabona

21.12.2007   
            
            
               RO
            
            
               Jurnalul Oficial al Uniunii Europene
            
            
               C 311/7
            
         Concluziile Consiliului din 24 mai 2007 privind contribuția sectoarelor culturii și creației la îndeplinirea obiectivelor de la Lisabona
   (2007/C 311/07)
   CONSILIUL UNIUNII EUROPENE,
   
               (1)
            
            
               având în vedere articolul 151 din Tratatul de instituire a Comunității Europene;
            
         
               (2)
            
            
               având în vedere relansarea strategiei de la Lisabona la Consiliul European de la Bruxelles din 22 și 23 martie 2005, punându-se accentul pe creșterea economică și pe crearea de locuri de muncă mai multe și mai bune, precum și concluziile Consiliului European din 8 și 9 martie 2007 cu privire la atenția deosebită care trebuie acordată stimulării potențialului IMM-urilor, inclusiv a celor din sectoarele culturii și creației, având în vedere rolul acestora de forță motrice pentru creșterea economică, crearea de locuri de muncă și inovare (1);
            
         
               (3)
            
            
               reamintind multiplele funcții sociale, politice și economice ale culturii și creativității,
            
         
               (4)
            
            
               menționând că în convenția Unesco privind protecția și promovarea diversității expresiilor culturale se subliniază că activitățile, bunurile și serviciile culturale au o natură atât culturală, cât și economică;
            
         
               (5)
            
            
               conștient de studiul efectuat de Comisie cu privire la economia culturii în Europa, prezentat publicului la 14 noiembrie 2006 și, în special, de accentul pus pe importanța mare a sectorului cultural și al creației în atingerea obiectivelor de la Lisabona, precum și de potențialul enorm al culturii europene;
            
         
               (6)
            
            
               convins, având în vedere faptul tot mai mult recunoscut că în centrul proiectului european se află cultura, în care are un rol unic și indispensabil de jucat, că poziția culturii și a activităților creative trebuie să fie consolidată în cadrul dezvoltării Agendei de la Lisabona;
            
         
               (7)
            
            
               conștient de faptul că eforturile în acest sens pot constitui doar o parte a unei strategii mai ample, care urmează a fi dezbătută și definită, inter alia, în lumina viitoarei comunicări a Comisiei cu privire la cultură, în care se prevede sublinierea rolului central al culturii și al creativității în proiectul european, pentru a putea lansa o agendă europeană pentru cultură;
            
         
               (8)
            
            
               conștient de faptul că succesul strategiei va depinde de o bază operațională fermă; în acest sens, ar putea și ar trebui să fie întreprinse o serie de acțiuni urgente, cu precădere în următoarele domenii: promovarea elaborării de politici fondate pe date concrete, în sectorul colectării de date și al schimburilor celor mai bune practici, consolidarea legăturii dintre educație, formare și cultură, precum și o mai bună utilizare a potențialului IMM-urilor și a structurilor și programelor existente;
            
         
               (9)
            
            
               confirmându-și intenția, având în vedere rezultatele pozitive generate de cooperarea dintre statele membre pe chestiuni specifice cu relevanță pentru cultură și activitățile culturale în temeiul planurilor de lucru ale Consiliului pentru perioada 2002-2007 (2), pentru a continua acea formă de cooperare dintre statele membre și pentru a decide, astfel, în timp util cu privire la un nou plan de lucru al Consiliului începând cu 2008;
            
         MENȚIONEAZĂ că rezultatele studiului menționat mai sus, cu privire la economia culturii în Europa, atestă următoarele:
   
               —
            
            
               creativitatea culturală și sectoarele economice construite deja în jurul acesteia constituie o contribuție directă și importantă la creșterea economică și ocuparea forței de muncă, sectorul cultural înregistrând o creștere superioară celei a economiei în general, și o rată de ocupare a forței de muncă mai ridicată decât cea din economia globală,
            
         
               —
            
            
               activitățile culturale și industriile creative, cum ar fi artele vizuale și cele scenice, patrimoniul, cinematografia și creațiile video, televiziunea și radioul, industriile media noi și în curs de dezvoltare, muzica, presa și cărțile, designul, arhitectura și publicitatea joacă, de asemenea, un rol important în stimularea inovației și a tehnologiei, fiind motoarele principale ale unei creșteri durabile în viitor,
            
         
               —
            
            
               în special, existența unui conținut creativ de înaltă calitate reprezintă o forță motrice cheie pentru adoptarea de noi tehnologii, în special internetul de bandă largă, televiziunea digitală și comunicațiile mobile,
            
         
               —
            
            
               persoanele care desfășoară activități independente, microîntreprinderile și întreprinderile mici și mijlocii din domeniul cultural joacă un rol și mai important în dezvoltarea sa decât acelea din alte sectoare,
            
         
               —
            
            
               date fiind legăturile strânse cu un mediu lingvistic și cultural specific, cu puternice rădăcini regionale, producția de bunuri și servicii în sectorul culturii nu poate fi transferată ușor și, prin urmare, formează o bază stabilă și durabilă pentru strategiile locale și regionale de dezvoltare economică și coeziune socială.
            
         SUBLINIAZĂ că sectorul culturii și cel al creației aduc o contribuție specială și multidimensională la consolidarea competitivității globale a Europei, ținând seama de următoarele:
   
               —
            
            
               viața culturală bogată a Europei sporește atractivitatea orașelor și a regiunilor sale ca centre globale de activitate economică,
            
         
               —
            
            
               bogăția, patrimoniul și diversitatea culturală a Europei o fac să fie o destinație atractivă pentru turiștii culturali din întreaga lume,
            
         
               —
            
            
               conținutul și creativitatea culturală vor juca un rol din ce în ce mai important în competitivitatea Europei la nivel global.
            
         RECUNOAȘTE CĂ:
   
               —
            
            
               încă nu există suficiente dovezi concrete comparabile la nivel de stat membru și la nivel comunitar, care să permită o evaluare corespunzătoare a contribuției economice a sectoarelor culturii și creației la economia UE, în special ca rezultat al măsurilor publice,
            
         
               —
            
            
               încă nu există suficiente informații, cursuri și consiliere specializată care să îi ajute pe profesioniștii din domeniul culturii și creației să își transforme contribuția creativă în produse și servicii economice de succes,
            
         
               —
            
            
               nu se acordă suficientă atenție sectoarelor culturii și creației în procesul de punere în aplicare a programelor și inițiativelor comunitare de sprijin importante, fapt ce ar putea pune în pericol progresul în realizarea obiectivelor Agendei de la Lisabona,
            
         
               —
            
            
               în cadrul pieței interne se mențin obstacole în calea liberei circulații a oamenilor de creație, a activităților culturale și a distribuirii în formă digitală a produselor și serviciilor,
            
         
               —
            
            
               IMM-urile din sectoarele culturii și creației continuă să se confrunte cu o serie de dificultăți, de exemplu în ce privește accesul la finanțări.
            
         IA ACT DE:
   faptul că activitățile la nivel de experți au demarat în prima jumătate a anului 2007, cu participarea profesioniștilor/părților interesate, în vederea evaluării chestiunilor specifice, inclusiv a statisticilor referitoare la contribuția sectorului culturii și al creației la creșterea economică și la ocuparea forței de muncă.
   INVITĂ:
   A.   ÎN SCOPUL PROMOVĂRII ELABORĂRII DE POLITICI FONDATE PE DATE CONCRETE
   Comisia să:
   
               —
            
            
               își intensifice activitatea, pornind de la activitatea desfășurată în cadrul Eurostat, ca urmare a Rezoluției Consiliului din 20 noiembrie 1995 privind promovarea statisticilor privind cultura și creșterea economică (3),
            
         
               —
            
            
               continue activitatea desfășurată în domeniul statisticilor culturale cu privire la definiții și metodologii și să evalueze activitatea deja desfășurată, în special în vederea informării cu privire la punerea în aplicare a componentei culturale a programului statistic comunitar propus pentru 2008-2012 (4),
            
         
               —
            
            
               coopereze, după caz, cu alte instituții internaționale relevante;
            
         statele membre să:
   
               —
            
            
               sprijine deplin eforturile de colectare de date, în special prin punerea în aplicare sau formularea eficientă, acolo unde este cazul, a metodologiilor de colectare de date, evitând însă impunerea unei poveri administrative suplimentare asupra societăților comerciale și organizațiilor,
            
         
               —
            
            
               elaboreze studii de caz și studii de impact, după caz;
            
         atât statele membre, cât și Comisia să:
   
               —
            
            
               decidă cu privire la prioritățile viitoare și să identifice noi domenii de colectare a datelor în scopul evaluării contribuției culturii și industriilor creative la Agenda de la Lisabona,
            
         
               —
            
            
               promoveze și să asigure schimbul periodic de cele mai bune practici în domeniul economiei din sectoarele culturii și creației.
            
         B.   ÎN SCOPUL CONSOLIDĂRII LEGĂTURII DINTRE EDUCAȚIE, FORMARE ȘI SECTOARELE CULTURII ȘI CREAȚIEI
   statele membre să:
   
               —
            
            
               analizeze dacă aspectele care țin de gestionare sunt suficient abordate în studiile din domeniul culturii și patrimoniului și în schemele educaționale și să promoveze disponibilitatea capacităților de gestionare, de afaceri și antreprenoriale, special concepute pentru profesioniștii din industria culturii și a creației, precum și consolidarea dimensiunii culturale în studii economice și de afaceri;
            
         atât statele membre, cât și Comisia să:
   
               —
            
            
               promoveze contactele și cooperarea dintre sectorul creației și lumea afacerilor, pentru ca aceasta din urmă să devină mai conștientă de potențialul oferit de sectorul cultural și al creației,
            
         
               —
            
            
               promoveze sinergiile dintre cultură și educație, în vederea dezvoltării aptitudinilor creative.
            
         C.   ÎN SCOPUL MAXIMIZĂRII POTENȚIALULUI ÎNTREPRINDERILOR MICI ȘI MIJLOCII ÎN SECTOARELE CULTURII ȘI CREAȚIEI
   atât statele membre, cât și Comisia să:
   
               —
            
            
               stimuleze activitățile destinate maximizării potențialului economic al culturii și creativității prin IMM-uri, promovând cooperarea dintre acestea și dezvoltarea de rețele,
            
         
               —
            
            
               faciliteze accesul IMM-urilor la finanțare,
            
         
               —
            
            
               îmbunătățească schimburile reciproce echilibrate de produse și servicii culturale cu țările terțe în vederea promovării diversității culturale și a consolidării dialogului intercultural,
            
         
               —
            
            
               asigure protecția drepturilor de proprietate intelectuală și să intensifice, la nivel internațional, lupta împotriva produselor contrafăcute și piratate din sectoarele culturii și creației.
            
         D.   ÎN SCOPUL UNEI MAI BUNE UTILIZĂRI A STRUCTURILOR, PROGRAMELOR ȘI INIȚIATIVELOR EXISTENTE
   Comisia să:
   
               —
            
            
               consolideze coordonarea activităților relevante pentru industria culturii și a creației, acestea fiind desfășurate în baza unor domenii politice diferite ale UE, pentru a maximiza impactul pe care ele îl pot avea asupra Agendei de la Lisabona și pentru a se asigura că se ține pe deplin cont de sectoarele culturii și creației,
            
         
               —
            
            
               pună un accent mai mare pe sectoarele culturii și creației în contextul altor programe și inițiative comunitare,
            
         
               —
            
            
               evalueze mai bine impactul diferitelor programe și inițiative comunitare asupra sectoarelor culturii și creației;
            
         atât statele membre, cât și Comisia să:
   
               —
            
            
               utilizeze mai eficient Fondul de coeziune și fondurile structurale pentru a optimiza sprijinul acordat IMM-urilor din sectoarele culturii și creației.
            
         
      (1)  Doc. 7224/07, p. 4.
   
      (2)  Rezoluția Consiliului din 25 iunie 2002 privind un nou plan de lucru în ce privește cooperarea europeană în domeniul culturii și concluziile Consiliului din 16 noiembrie 2004 privind planul de lucru pentru cultură 2005-2006 (care a fost prelungit până la sfârșitul anului 2007).
   
      (3)  JO C 327, 7.12.1995, p. 1.
   
      (4)  Propunerea de decizie a Parlamentului European și a Consiliului privind programul statistic comunitar 2008-2012, prezentată de Comisie (doc. 15536/06).